Farvel til ID.4? Volkswagen gør klar til at kalde den ID. Tiguan

Når Volkswagen næste år præsenterer en voldsomt opdateret ID.4, bliver det sandsynligvis også med et nyt “gammelt” navn. Ifølge kilder tæt på Volkswagen får bilen så omfattende en opdatering, at tyskerne mener, den fortjener en ny identitet. Og hvad giver mere mening end at trække på navnet fra mærkets mest populære SUV – ID. Tiguan?

Volkswagen er allerede i fuld gang med at koble ID-familien sammen med ikoniske navne. ID.2all bliver til ID. Polo, T-Cross får en elektrisk tvilling med ID. Cross og rygterne om en ID. Golf lever stadig. Derfor virker ID. Tiguan som et logisk næste skridt.

VW-bossen Thomas Schäfer vil dog intet bekræfte, og siger med et smil til britiske Autocar, at det er “ren spekulation”.

Et facelift på steroider

En Volkswagen-repræsentant har allerede afsløret, at alt udvendigt bliver ændret, og at interiøret er “helt nyt”. Sammenligningen fra Wolfsburg er, at opdateringen bliver lige så gennemgribende som springet fra Golf Mk5 til Mk6 – altså samme grundlæggende teknik, men et helt andet udtryk.

Under motorhjelmen – eller rettere under gulvet – får ID. Tiguan Volkswagens nye MEB+ platform, som bringer opdaterede batterier og den eftertragtede LFP-teknologi. Det betyder potentielt længere rækkevidde, hurtigere opladning og lavere priser på sigt.

Volkswagen lover samtidig en kabine, der gør op med de mange kritiserede touchflader i dagens ID.4. Flere fysiske knapper vender tilbage, og kvaliteten skal løftes til det niveau, kunderne forventer af VW.

Læs mere:

ID.4 får stort redesign – kommer til at ligne en Tiguan (15.07.2025)

Volkswagen ID.4 får facelift i 2026 – med længere rækkevidde og opdateret design (11.06.2025)

Farvel til ID.4? Volkswagen gør klar til at kalde den ID. Tiguan